62017CJ0136_RES
Kohtuasi C‑136/17
GC jt
versus
Commission nationale de l’informatique et des libertés (CNIL)
(eelotsusetaotlus, mille on esitanud Conseil d’État (Prantsusmaa))
Euroopa Kohtu (suurkoda) 24. septembri 2019. aasta otsus
Eelotsusetaotlus – Isikuandmed – Füüsiliste isikute kaitse veebilehtedel sisalduvate isikuandmete töötlemise eest – Direktiiv 95/46/EÜ – Määrus (EL) 2016/679 – Otsingumootorid internetis – Veebilehtedel sisalduvate andmete töötlemine – Direktiivi artiklis 8 ning määruse artiklites 9 ja 10 nimetatud andmete eriliigid – Nende artiklite kohaldatavus otsingumootori haldajale – Haldaja kohustuste ulatus lähtuvalt nendest artiklitest – Andmete avaldamine veebilehtedel ainult ajakirjanduslikel eesmärkidel või kirjandusliku või kunstilise eneseväljenduse tarbeks – Linkide eemaldamise taotluse mõju töötlemisele – Euroopa Liidu põhiõiguste harta artiklid 7, 8 ja 11
Õigusaktide ühtlustamine – Füüsiliste isikute kaitse isikuandmete töötlemisel – Direktiivi 95/46 artikkel 2 – Isikuandmete töötlemine – Mõiste – Otsingumootori tegevus, mis seisneb kolmandate isikute poolt internetis avaldatud või sinna laaditud teabe leidmises, indekseerimises, säilitamises ja internetikasutajatele kättesaadavaks tegemises – Hõlmamine – Vastutav töötleja – Mõiste – Otsingumootori haldaja – Hõlmamine
(Euroopa Parlamendi ja nõukogu direktiiv 95/46, artikli 2 punktid b ja d)
(vt punktid 35–37)
Õigusaktide ühtlustamine – Füüsiliste isikute kaitse isikuandmete töötlemisel – Direktiiv 95/46 – Isikuandmete eriliikide töötlemine – Nende andmeliikide töötlemisega seotud keelud või piirangud – Kohaldatavus otsingumootori haldajale – Tingimused
(Euroopa Parlamendi ja nõukogu määrus 2016/679, artikli 9 lõige 1 ja artikkel 10; Euroopa Parlamendi ja nõukogu direktiiv 95/46, artikli 8 lõiked 1 ja 5)
(vt punktid 42–48 ja resolutsiooni punkt 1)
Õigusaktide ühtlustamine – Füüsiliste isikute kaitse isikuandmete töötlemisel – Direktiivi 95/46 artiklid 12 ja 14 – Andmesubjekti õigus tutvuda isikuandmetega ja õigus esitada nende töötlemisele vastuväiteid – Õigus nõuda veebilehtede linkide eemaldamist tulemuste loetelust – Tingimused
(Euroopa Parlamendi ja nõukogu direktiiv 95/46, artikli 12 punkt b ja artikli 14 esimese lõigu punkt a)
(vt punktid 50–52)
Õigusaktide ühtlustamine – Füüsiliste isikute kaitse isikuandmete töötlemisel – Direktiivi 95/46 artiklid 12 ja 14 – Andmesubjekti õigus tutvuda isikuandmetega ja õigus esitada nende töötlemisele vastuväiteid – Otsingumootori abil isiku nimega tehtud otsing – Tulemuste loetelu kuvamine – Õigus nõuda, et seda teavet ei tehtaks enam laiale üldsusele kättesaadavaks
(Euroopa Liidu põhiõiguste harta, artiklid 7 ja 8; Euroopa Parlamendi ja nõukogu direktiiv 95/46, artikli 6 lõike 1 punktid c–e, artikli 12 punkt b ja artikli 14 esimese lõigu punkt a)
(vt punkt 53)
Põhiõigused – Eraelu austamine – Isikuandmete kaitse – Piirangud – Tingimused
(Euroopa Liidu põhiõiguste harta, artiklid 7 ja 8 ning artikli 52 lõige 1)
(vt punkt 58)
Õigusaktide ühtlustamine – Füüsiliste isikute kaitse isikuandmete töötlemisel – Direktiiv 95/46 – Isikuandmete eriliikide töötlemine – Linkide eemaldamise taotlus – Otsingumootori haldaja kohustus selline taotlus rahuldada – Erand – Andmed, mille andmesubjekt on ilmselgelt avalikustanud – Tingimused
(Euroopa Parlamendi ja nõukogu määrus 2016/679, artikli 9 lõike 2 punktid a, e ja g, artikli 17 lõike 1 punktid b ja c ning artikli 21 lõige 1; Euroopa Parlamendi ja nõukogu direktiiv 95/46, artikli 8 lõige 1, lõike 2 punktid a ja e ning lõige 4 ja artikli 14 esimese lõigu punkt a)
(vt punktid 61–65 ja resolutsiooni punkt 2)
Õigusaktide ühtlustamine – Füüsiliste isikute kaitse isikuandmete töötlemisel – Direktiiv 95/46 – Isikuandmete eriliikide töötlemine – Linkide eemaldamise taotlus – Otsingumootori haldaja kohustus selline taotlus rahuldada – Erand – Internetikasutajate teabevabaduse kaitse – Kontrollimine haldaja poolt
(Euroopa Liidu põhiõiguste harta, artiklid 7, 8 ja 11 ning artikli 52 lõige 1; Euroopa Parlamendi ja nõukogu määrus 2016/679, artikli 9 lõige 1 ja artikkel 10; Euroopa Parlamendi ja nõukogu direktiiv 95/46, artikli 8 lõiked 1 ja 5)
(vt punktid 66–69 ja resolutsiooni punkt 2)
Õigusaktide ühtlustamine – Füüsiliste isikute kaitse isikuandmete töötlemisel – Direktiiv 95/46 – Isikuandmete eriliikide töötlemine – Süütegude ja süüdimõistvate kohtuotsustega seotud andmed – Mõiste – Andmed kohtumenetluse kohta – Hõlmamine – Linkide eemaldamise taotlus – Otsingumootori haldaja kohustus selline taotlus rahuldada – Tingimused – Andmesubjekti õiguse eraelu puutumatusele ja õiguse andmekaitsele ühitamine internetikasutajate teabevabadusega – Kontrollimine haldaja poolt
(Euroopa Liidu põhiõiguste harta, artiklid 7, 8 ja 11; Euroopa Parlamendi ja nõukogu määrus 2016/679, artikli 5 lõike 1 punktid c–e ja artikkel 10; Euroopa Parlamendi ja nõukogu direktiiv 95/46, artikli 6 lõike 1 punktid c–e ning artikli 8 lõiked 4 ja 5)
(vt punktid 72–79 ja resolutsiooni punkt 3)
Kokkuvõte
Keeld töödelda teatud liiki delikaatseid isikuandmeid kehtib ka otsingumootorite haldajatele
Euroopa Kohtu suurkoda täpsustas 24. septembri 2019. aasta otsuses GC jt (delikaatsetele andmetele viitavate linkide eemaldamine) (C‑136/17) otsingumootori haldaja kohustusi seoses taotlusega eemaldada delikaatsetele andmetele viitavad lingid.
Google keeldus rahuldamast nelja isiku taotlust eemaldada tulemuste loetelust, mille kuvab otsingumootor neist igaühe nimega tehtud otsingu tagajärjel, mitmesugused lingid, mis viivad kolmandate isikute avaldatud veebilehtedele, sh ajaleheartiklite juurde. Commission nationale de l’informatique et des libertés’ (riiklik andmetöötluse ja vabaduste komisjon, CNIL) (Prantsusmaa) keeldus nende nelja isiku kaebuste alusel tegemast Google’ile ettekirjutust linkide nõutavaks eemaldamiseks. Asja lahendav Conseil d’État (Prantsusmaa kõrgeima halduskohtuna tegutsev riiginõukogu) palus Euroopa Kohtul täpsustada otsingumootori haldaja kohustusi linkide eemaldamise taotluse menetlemisel vastavalt direktiivile 95/46. (
1
)
Esiteks tuletas Euroopa Kohus meelde, et selliste isikuandmete töötlemine, millest ilmneb rassiline või etniline päritolu, poliitilised vaated, usulised või filosoofilised veendumused või ametiühingusse kuulumine, ning tervislikku seisundit või seksuaalelu käsitlevate andmete töötlemine on keelatud, välja arvatud teatud erandite ja piirangute korral. (
2
) Mis puudutab süütegude, süüdimõistvate kohtuotsuste või turvameetmetega seotud andmeid, siis neid võib töödelda üldjuhul ainult ametivõimude kontrolli all või juhul, kui riigisiseses õiguses on ette nähtud sobivad spetsiifilised tagatised. (
3
)
Euroopa Kohus leidis, et andmete eriliikide töötlemist puudutav keeld ja piirangud kehtivad otsingumootori haldajale sarnaselt mis tahes muu isikuandmete töötlemise eest vastutava isikuga. Nende keeldude ja piirangute eesmärk seisneb nimelt tugevama kaitse tagamises sellise töötlemise eest, mis nende andmete erilise tundlikkuse tõttu võib kujutada endast eriti rasket sekkumist põhiõigusesse eraelu puutumatusele ja põhiõigusesse isikuandmete kaitsele. (
4
)
Otsingumootori haldaja ei vastuta siiski mitte selle eest, et isikuandmed sisalduvad kolmanda isiku avaldatud veebilehel, vaid veebilehe lingi otsingutulemustes sisaldumise eest. Neil asjaoludel kehtivad delikaatsete andmete töötlemisega seotud keeld ja piirangud haldaja suhtes üksnes lingi otsingutulemustes sisaldumise tõttu ja on seega kohaldatavad kontrollimise kaudu, mis tuleb läbi viia andmesubjekti esitatud taotluse alusel pädevate riigisiseste ametivõimude kontrolli all.
Teiseks asus Euroopa Kohus seisukohale, et kui haldajale on esitatud taotlus eemaldada delikaatsetele andmetele viitav link, on ta üldjuhul kohustatud taotluse rahuldama, kui teatud eranditest ei tulene teisiti. Mis puudutab erandeid, siis võib haldaja keelduda taotlust rahuldamast muu hulgas juhul, kui ta tuvastab, et lingid viivad andmete juurde, mis andmesubjekt ise on ilmselgelt avalikustanud, (
5
) tingimusel et selliste linkide otsingutulemustes sisaldumine vastab muudele isikuandmete töötlemise õiguspärasuse tingimustele, ja eeldusel et andmesubjektil ei ole õigust esitada linkide otsingutulemustes sisaldumisele tema konkreetse olukorraga seotud põhjustel vastuväiteid. (
6
)
Igal juhul peab otsingumootori haldaja linkide eemaldamise taotlust läbi vaadates kontrollima, kas see, et tulemuste loetelus, mis kuvatakse andmesubjekti nimega tehtud otsingu tagajärjel, sisaldub link, mis viib veebilehele, millel on avaldatud delikaatsed andmed, on tingimata vajalik, et kaitsta teabevabadust, mis on internetikasutajatel, kes võivad olla huvitatud sellise otsingu kaudu sellele veebilehele pääsemisest. (
7
) Sellega seoses rõhutas Euroopa Kohus, et kuigi õigus eraelu puutumatusele ja õigus isikuandmete kaitsele kaaluvad internetikasutajate teabevabaduse üldjuhul üles, võib see tasakaal konkreetsetel juhtudel siiski sõltuda teabe laadist ja delikaatsusest andmesubjekti eraelu seisukohast ning üldsuse huvist seda teavet saada, mis omakorda võib varieeruda olenevalt sellest, milline on andmesubjekti roll avalikus elus.
Kolmandaks leidis Euroopa Kohus, et lahendades taotlust eemaldada lingid, mis viitavad andmesubjekti suhtes kriminaalasjas toimunud kohtumenetluse andmetele ning mis puudutavad selle menetluse varasemat etappi ega vasta enam hetkeolukorrale, peab otsingumootori haldaja hindama, kas juhtumi kõiki asjaolusid arvestades on andmesubjektil õigus sellele, et kõnealused andmed ei oleks praeguses etapis enam seotud tema nimega tulemuste loetelus, mis kuvatakse selle nimega tehtud otsingu tagajärjel. Isegi kui see nii ei ole, sest kõnealuse lingi sisaldumine tulemuste loetelus on tingimata vajalik, et ühitada andmesubjekti õigust eraelu puutumatusele ja õigust andmekaitsele potentsiaalselt huvitatud internetikasutajate teabevabadusega, on haldaja siiski kohustatud hiljemalt siis, kui ta saab taotluse linkide eemaldamiseks, koostama tulemuste loetelu nii, et sellest internetikasutajale jääv üldpilt kajastaks kohtumenetluse praegust olukorda, ning see nõuab eelkõige, et lingid veebilehtedele, mis sisaldavad vastavaid andmeid, oleksid esitatud loetelu eesotsas.
(
1
)	Euroopa Parlamendi ja nõukogu 24. oktoobri 1995. aasta direktiiv 95/46/EÜ üksikisikute kaitse kohta isikuandmete töötlemisel ja selliste andmete vaba liikumise kohta (EÜT 1995, L 281, lk 31; ELT eriväljaanne 13/15, lk 355). See direktiiv tunnistati alates 25. maist 2018 kehtetuks Euroopa Parlamendi ja nõukogu 27. aprilli 2016. aasta määrusega (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46 kehtetuks tunnistamise kohta (isikuandmete kaitse üldmäärus) (ELT 2016, L 119, lk 1; parandus ELT 2018, L 127, lk 3).
(
2
)	Direktiivi 95/46 artikli 8 lõige 1 ja määruse 2016/679 artikli 9 lõige 1.
(
3
)	Direktiivi 95/46 artikli 8 lõige 5 ja määruse 2016/679 artikkel 10.
(
4
)	Õigus eraelu puutumatusele ja õigus isikuandmete kaitsele on tagatud Euroopa Liidu põhiõiguste harta artiklitega 7 ja 8.
(
5
)	Direktiivi 95/46 artikli 8 lõike 2 punkt e ja määruse 2016/679 artikli 9 lõike 2 punkt e.
(
6
)	Direktiivi 95/46 artikli 14 esimese lõigu punkt a ja määruse 2016/679 artikli 21 lõige 1.
(
7
)	Õigust sõna- ja teabevabadusele on tunnustatud Euroopa Liidu põhiõiguste harta artikliga 11.